《二月十日夜雨起书曾移忠禾谱后》
宋代·赵蕃

去年秋旱冬尤剧，一雪不能濡土瘠。
立春日雨虽应时，到今阙然又几日。
游人但欣春物荣，农夫痛心田未耕。
我因于役偶适野，骇见蓬勃烟埃生。
我今一官非劝农，为民闵雨常颙颙。
如闻春寒雨之候，病骨不惮添衣重。
朝来数点初蔌蔌，势压黄昏成霡霂。
虽云润物要无声，未救田畴龟背暴。
眼前市籴虽云贱，复道输租钱乏见。
从来谷贱必伤农，政亦何能堪此旱。
天公用意何难为，三日为霖事可知。
区区折腰困日籴，苦忆村舂宿雨时。
屠龙先生曾夫子，著书斤斤良有以。
往曾持献儒林苏，为歌秧马附书尾。
髯孙知我此书爱，遗我殷勤意何在。
世人菽麦或未分，而翁有意除稊稗。
我今一官故不堪，此书归田为指南。
便当教儿罢群读，读此宁忧饭不足。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。